Forslag til afgørelse fra generaladvokat Alber fremsat den 22. februar 2000. - Kommissionen for De Europæiske Fællesskaber mod Den Franske Republik. - Traktatbrud - Direktiv 93/104/EF - Tilrettelæggelse af arbejdstiden - Manglende gennemførelse. - Sag C-46/99.



Samling af Afgørelser 2000 side I-04379



Generaladvokatens forslag til afgørelse

1. Kommissionen for De Europæiske Fællesskaber har i den foreliggende sag nedlagt påstand om, at det fastslås, at Den Franske Republik har tilsidesat sine forpligtelser i henhold til EF-traktaten samt Rådets direktiv 93/104/EF af 23. november 1993 om visse aspekter i forbindelse med tilrettelæggelse af arbejdstiden (herefter »direktivet«). Kommissionen har nærmere gjort gældende, at Den Franske Republik ikke inden for den fastsatte frist har vedtaget eller - subsidiært - meddelt Kommissionen de love og administrative bestemmelser, der er nødvendige for fuldt ud at efterkomme direktivet. Det drejer sig fortrinsvis om bestemmelserne vedrørende den ugentlige hvileperiode og natarbejdes længde. Kommissionen har desuden nedlagt påstand om, at sagsøgte tilpligtes at betale sagens omkostninger.

2. I henhold til direktivets artikel 18, stk. 1, litra a), skal medlemsstaterne sætte de nødvendige love og administrative bestemmelser i kraft for at efterkomme direktivet senest den 23. november 1996 eller senest på denne dato sikre sig, at arbejdsmarkedets parter ved aftale iværksætter de nødvendige bestemmelser.

3. Frankrigs faste repræsentant ved Den Europæiske Union meddelte ved skrivelse af 13. marts 1997 Kommissionen, at hovedparten af direktivets bestemmelser allerede var indeholdt i gældende fransk lovgivning, også selv om direktivet endnu ikke var gennemført fuldt ud. Det var især bestemmelser om den ugentlige hvileperiode, der manglede.

4. Kommissionen opfordrede ved åbningsskrivelse af 30. maj 1997 i overensstemmelse med EF-traktatens artikel 169 (nu artikel 226 EF) den franske regering til at fremsætte sine bemærkninger til den påtalte tilsidesættelse af forpligtelsen til at gennemføre direktivets bestemmelser i national ret.

5. Da Kommissionen ikke modtog noget officielt svar på denne skrivelse, tilstillede Kommissionen den 20. januar 1998 den franske regering en begrundet udtalelse.

6. Ved skrivelse af 13. marts 1998 meddelte de franske myndigheder Kommissionen, at den fuldstændige gennemførelse af direktivet i national ret endnu ikke var afsluttet.

7. Kommissionen anlagde derfor den foreliggende sag, der er indgået til Domstolens Justitskontor den 16. februar 1999.

8. Den franske regering har i sit svarskrift ikke bestridt, at direktivets bestemmelser om den ugentlige hvileperiode og natarbejdes længde endnu ikke er blevet gennemført. Regeringen har imidlertid forsikret, at de tilsvarende lovforslag er under forberedelse og vil blive meddelt Domstolen og Kommissionen så snart som muligt. De øvrige direktivbestemmelser er allerede behørigt gennemført i fransk ret.

9. Det fremgår desuagtet entydigt, at det af Kommissionen anlagte traktatbrudssøgsmål er begrundet.

10. I overensstemmelse med procesreglementets artikel 69, stk. 2, bør sagsøgte dømmes til at betale sagens omkostninger.

Forslag til afgørelse

11. På baggrund af ovenstående skal jeg foreslå, at Kommissionens påstand tages til følge, og at følgende dom afsiges:

»1) Den Franske Republik har tilsidesat sine forpligtelser i henhold til EF-traktaten samt Rådets direktiv 93/104/EF af 23. november 1993 om visse aspekter i forbindelse med tilrettelæggelse af arbejdstiden, idet den ikke inden for den fastsatte frist har vedtaget alle de love og administrative bestemmelser, der er nødvendige for fuldt ud at efterkomme direktivet.

2) Den Franske Republik betaler sagens omkostninger.«